Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om bestemmelser og procedurer med henblik på indførelse af støjrelaterede driftsrestriktioner i Fællesskabets lufthavne"

(KOM(2001) 695 endelig - 2001/0282 (COD))

(2002/C 125/05)

Rådet for Den Europæiske Union besluttede den 29 januar 2002 under henvisning til EF-traktatens artikel 80, stk. 2, at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Bo Green til ordfører. Sektionen vedtog sin udtalelse den 26 februar 2002.

Det Økonomiske og Sociale Udvalg vedtog på sin 389. plenarforsamling af 20.-21. marts 2002, mødet den 20 marts 2002, følgende udtalelse med 74 stemmer for og 1 hverken for eller imod.

1. Baggrund

1.1. Ved rådsmødet i Luxembourg den 16 oktober 2001 noterede Rådet, at resolutionen om miljøspørgsmål, der blev vedtaget af Organisationen for International Civil Luftfart ICAO's 33. generalforsamling (den 25. september-5. oktober 2001), åbner for muligheden af at erstatte Hushkit-forordningen i nærmeste fremtid.

1.2. For at bekæmpe flystøj ved lufthavne foreslog EU i 1999 en forordning, der skulle forbyde støjdæmpede fly (fly forsynet med "hushkits") fra EU-lufthavne fra 1 april 2002. Fly med hushkits registreret i tredjelande, der befløj EU-lufthavne før 1 april 1999, ville dog kunne fortsætte flyvningen.

1.3. USA indklagede i marts 2000 de 15 EU lande for ICAO's Råd for med denne forordning at have overtrådt Chicago-konventionen og dens anneks 16.

1.4. USA protesterede mod 1999-forordningen med den begrundelse, at den var et brud på internationale aftaler om flystøj og ville skabe kaos på markedet for brugte fly.

1.5. I Rådets konklusioner noteredes endvidere Kommissionens hensigt om så hurtigt som muligt at fremsætte et forslag, der i overensstemmelse med ICAO-forudsætningerne kan etablere en ramme for operationelle restriktioner i Fællesskabet - idet der tages fuld anvendelse af den fleksibilitet, ICAO giver - og som giver beskyttelse for beboerne omkring lufthavnene.

1.6. Rådets konklusioner forudsatte, at sagen fik tilstrækkelig prioritet til, at et forslag kan vedtages inden april 2002, hvor den eksisterende Hushkit-forordnings bestemmelser om operationsstop træder i kraft.

1.7. EU har længe anmodet ICAO om at ajourføre støjcertificeringsnormerne i kapitel 3, som blev vedtaget i 1977.

1.8. ICAO-rådet vedtog i juni 2001 en ny støjcertificeringsnorm, der bliver kapitel 4 i bilag 16, bind 1, til Den Internationale Civilluftfartskonvention.

1.9. Indførsel af kapitel 4 på markedet kræver ledsageforanstaltninger, som muliggør harmoniseret anvendelse af driftsrestriktioner, inklusive udtagelse af drift af de fly, som kun netop opfylder kravene i kapitel 3.

1.10. På den 33. ICAO-forsamling nåede man frem til en verdensomspændende aftale ved føromtalte resolution A33/7 om, hvordan sådanne ledsageforanstaltninger/driftsrestriktioner kan indgå i en afbalanceret strategi for støjstyring. Dette gør det muligt for EU's medlemsstater gradvist at tilbagetrække fly, der kun netop overholder kravene i støjfølsomme EU-lufthavne.

1.11. En afbalanceret strategi består i princippet af følgende 4 elementer ved overvejelserne om indsats for at reducere støjen på den mest omkostningseffektive måde:

1) Reduktion af støj ved kilden

2) Arealanvendelse og styring (fysisk planlægning)

3) Støjdæmpende operationelle procedurer

4) Restriktioner på operationer med fly.

1.12. Lufttrafikken i EU er ligesom i den øvrige verden koncentreret på et relativt lille antal lufthavne.

2. Kommissionens forslag

2.1. I Kommissionens forslag er der et fælles sæt bestemmelser og principper vedrørende støjrelaterede driftsrestriktioner inden for rammerne af en afbalanceret strategi for støjstyring.

2.2. Kun lufthavne med over 50000 bevægelser falder ind under direktivets anvendelsesområde.

2.3. Direktivforslaget opererer ligeledes med såkaldte bylufthavne, som er lufthavne midt i store byområder. En lufthavn må kun defineres som bylufthavn, hvis byen også betjenes af en alternativ lufthavn.

2.4. I direktivforslaget vurderes flys miljøpræstation på grundlag af kapitel 3's certificeringstærskler. Fly, der har en kumulativ margin på højst 5 decibel i forhold til kapitel 3-certificeringstærskler, betragtes som kun netop at opfylde kravene. Lufthavne med en problematisk støjsituation har lov til gradvist at tage disse fly ud af drift efter en vurdering. Andre støjdæmpningsmekanismer anvendes, hvis tilbagetrækning af disse fly ikke er nok til, at direktivets mål opfyldes.

2.5. Hvad angår fly fra luftfartsselskaber i udviklingslande er der mulighed for under givne betingelser at give undtagelse fra direktivets anvendelsesområde.

2.6. Direktivets ikrafttræden medfører samtidig, at den såkaldte Hushkit-forordning ophæves.

3. Generelle bemærkninger

3.1. ØSU støtter generelt Kommissionens direktivforslag, som vil medvirke til at reducere støj fra fly i og ved lufthavne.

3.2. ØSU henviser til nødvendigheden af en ensartet lovgivningsmæssig regulering af støj fra andre kilder herunder støj fra andre transportformer.

3.3. Den foreslåede korte tidshorisont, hvad angår vedtagelse af direktivforslaget allerede inden 1 april 2002, kan indebære en utilstrækkelig og fejlagtig lovgivning.

3.4. Tilsvarende vil en vedtagelse af direktivet med virkning pr. 1. januar 2003 indebære en udskydelse af reduceringen af støj fra fly i forhold til den tidligere vedtagne forordning (EF) nr. 925/1999, der bl.a. i EU indebærer operationsforbud fra 1. april 2002 af fly udstyret med hushkits, medmindre flyene har opereret på Fællesskabets territorium før 1. april 1999. Denne forordning vil falde bort ved vedtagelse af direktivforslaget.

3.5. Det bør samtidig bemærkes, at visse fly, der ville være tilladt efter Hushkits-forordningen, nu vil kunne fases ud med det nye direktivforslag.

3.6. Der vil kunne blive overgangsproblemer, før de nødvendige procedurer i overensstemmelse med direktivet kan etableres.

3.7. Det skal bemærkes, at direktivforslaget primært omhandler driftsrestriktioner for fly, hvilket kun er en del af den afbalancerede strategi omhandlet i ICAO's resolution fra september 2001.

3.8. ØSU lægger vægt på, at de "involverede parter" også omfatter de befolkningsgrupper, der i det konkrete tilfælde er eksponeret for støj.

4. Særlige bemærkninger

4.1. Et vigtigt element i den afbalancerede strategi er en cost/benefit-analyse, som imidlertid kun omtales mere generelt i direktivforslaget i bilag 2.

Det ville være mere hensigtsmæssigt med en mere præcis beskrivelse i direktivforslaget af metodologien for en sådan analyse med henblik på at undgå forskellig implementering af direktivet i medlemsstaterne.

4.2. Eftersom det ikke er baseret på en internationalt anerkendt definition, bør udtrykket "lette fly" i artikel 2 (a) i forslaget til direktiv udgå for at undgå enhver usikkerhed omkring denne type fly og for at sikre en hurtig vedtagelse af direktivet.

4.3. Deltagelsen for udviklingslandene burde være begrænset til en vis periode samtidig med, at det skal pointeres, at undtagelsesbestemmelserne kun kan finde anvendelse for fly under kapitel 3 i Konventionen om Civil luftfart.

4.4. Hvad angår definitionen af fly, der kun netop opfylder certificeringskravene (i Konventionen om Civil Luftfart, bilag 16, kapitel 3) med højst 5 EPNdB (Effective Perceived Noise in Decibel) finder ØSU, at denne grænse burde strammes op til at være 8 EPNdB og ikke 5 EPNdB. Af pragmatiske årsager foreslår ØSU en vis overgangsperiode.

4.5. Artikel 13 bør derfor ændres med følgende tilføjelse: "Medmindre Kommissionen foreslår noget andet, forhøjes den kumulative grænse på 5 EPNdB til 8 EPNdB senest 5 år efter dette direktivs ikrafttrædelse".

5. Konklusion

5.1. ØSU støtter fuldt ud Kommissionens forslag med henblik på indførelse af støjrelaterede driftsrestriktioner i EU's lufthavne. Kun en progressiv og troværdig reduktion af flystøj ved kilden kan muliggøre en fremtidig stigning i flytrafikken under stadig strammere miljøregler.

5.2. Den kumulative grænse bør forhøjes til 8 EPNdB senest 5 år efter dette direktivs ikrafttrædelse.

Bruxelles, den 20. marts 2002.

Göke Frerichs

Formand for

Det Økonomiske og Sociale Udvalg